<classify> RAIS John Magufuli amewatakia heri ya Krismasi na Mwaka Mpya Watanzania wote, huku akiwakumbusha kuwa wanalo jukumu la kuendelea kuombea amani, upendo na umoja kwa wanadamu wote bila kubaguana.Kwa mujibu wa taarifa ya Ikulu, Rais Magufuli alisema hayo jana baada ya kuungana na waumini wa Kanisa Katoliki Parokia ya Bikira Maria Chato mkoani Geita kusali Dominika ya 4 ya Majilio, na alitumia nafasi hiyo kuwatakia heri ya Krismasi na Mwaka Mpya Watanzania wote.Katika salamu hizo, Rais Magufuli alisema tunapoelekea katika sikukuu ya Krismasi na Mwaka Mpya, Wakristo na Waumini wa madhehebu mengine mbalimbali, wanalo jukumu la kuendelea kuombea amani, upendo na umoja kwa wanadamu wote bila kubaguana.Niwaombe ndugu zangu wa Chato na Watanzania kwa ujumla, tusherehekee sikukuu ya Krismasi kwa amani na upendo mkubwa, lakini pia tuukaribishe Mwaka Mpya kwa amani na upendo mkubwa wa Kristo.Mwaka unaokuja uwe mwaka wa mafanikio, uwe mwaka wa maendeleo, uwe mwaka wa kujenga umoja wetu kwa Watanzania wote, uwe mwaka wa amani na upendo na uwe mwaka wa kuendeleza Taifa letu katika maendeleo ya kweli, alisema Rais Magufuli.Aidha, Rais Magufuli aliwapongeza waumini wa Parokia ya Bikira Maria Chato kwa kazi kubwa ya upanuzi wa kanisa wanayoendelea nayo, ambayo naye alichangia upanuzi wake mwaka 2016.Misa Takatifu hiyo iliongozwa na Paroko wa parokia hiyo, Padri Henry Mulinganisa. Watanzania hususan waumini wa dini ya Kikristo ,wataungana na wenzao duniani kuadhimisha sikukuu ya Krismasi, kukumbuka kuzaliwa kwa Bwana Yesu Kristo, Jumatano wiki hii.  <topic>: kitaifa 